 DECLARAŢIE UNIVERSALĂ ASUPRA DEMOCRAŢIEI

adoptată de Consiliul Interparlamentar la Cairo, la 16 septembrie 1997

  

Consiliul Interparlamentar,

 

Reafirmând angajamentul Uniunii Interparlamentare privind pacea şi dezvoltarea şi având convingerea că întărirea procesului democratizării şi instituţiilor reprezentative va contribui mult la atingerea acestui scop,

Reafirmând, totodată, apelul şi angajamentul Uniunii Interparlamentare de a promova democraţia şi a crea sisteme pluraliste ale conducerii ale conducerii reprezentative în lume şi dorind să întărească acţiunile sale susţinute şi variate în acest domeniu,

Reamintind că fiecare stat are dreptul la suveranitate, liber să aleagă şi să desfăşoare, în conformitate cu voinţa poporului său, propriile sale sisteme politice, sociale, economice şi culturale, fără ingerinţe din partea altor state, în deplină concordanţă cu Carta Naţiunilor Unite,

Reamintind, totodată, Declaraţia Universală a Drepturilor Omului adoptată la 10 decembrie 1948, precum şi Protocolul internaţional privind drepturile civile şi politice şi Protocolul internaţional privind drepturile economice, sociale şi culturale adoptate la 16 decembrie 1966, Convenţia internaţională asupra eliminării tuturor formelor de discriminare împotriva femeilor adoptată la 18 decembrie 1979,

Reamintind, în continuare, Declaraţia asupra criteriilor pentru alegeri libere şi corecte pe care l-a adoptat în martie 1994 şi în care a confirmat faptul că în oricare stat autoritatea conducerii poate deriva numai din voinţa poporului exprimată în alegeri libere, corecte şi cinstite,

Referindu-se la Planul pentru democratizare prezentat la 20 decembrie 1996 de către Secretarul General al Naţiunilor Unite la a 51-a sesiune a Adunării Generale a Naţiunilor Unite,

Adoptă următoarea Declaraţie Universală asupra Democraţiei şi îndeamnă guvernele şi Parlamentele din întreaga lume să se orienteze după conţinutul acesteia:

 

PRINCIPIILE DEMOCRAŢIEI

 

1. Democraţia este un ideal universal recunoscut, precum şi un scop care are la bază valori comune împărtăşite de popoarele comunităţii mondiale, indiferent de deosebirile culturale, politice, sociale şi economice. Astfel, aceasta este un drept de bază al cetăţeniei care este exercitat în condiţii de libertate, egalitate, transparenţă şi responsabilitate, cu respectarea pluralităţii de opinii şi în interesul formei de guvernământ.

2. Democraţia reprezintă atât un ideal de urmat cât şi un mod de conducere care trebuie aplicat potrivit modalităţilor care reflectă diversitatea experienţelor şi particularităţilor culturale, fără a se deroga de la principiile, normele şi standardele recunoscute internaţional. De aceea, aceasta este în mod constant o stare sau condiţie perfecţionată şi întotdeauna perfectibilă al cărei progres va depinde de o diversitate de factori politici, sociali, economici şi culturali.

3. Ca ideal, democraţia urmăreşte, în esenţă, să păstreze şi să promoveze demnitatea şi drepturile fundamentale ale individului, să realizeze dreptatea socială, să susţină dezvoltarea economică şi socială a comunităţii, să întărească coeziunea societăţii şi să sporească liniştea naţională, precum şi să creeze un climat care este favorabil păcii internaţionale. Ca formă de conducere, democraţia este cea mai bună cale pentru a îndeplini aceste directive; totodată, ea reprezintă unicul sistem politic care are capacitate de autoconducere.

4. Realizarea democraţiei presupune o autentică colaborare între bărbaţi şi femei în ce priveşte problemele societăţii în care lucrează în egalitate şi complementaritate, din diferenţele existente între ei rezultând o îmbogăţire reciprocă.

5. O stare de democraţie asigură ca procesele prin care puterea este dobândită, deţinută şi prin care alternează să permită competiţia politică liberă şi constituie produsul participării deschise, libere şi nediscriminatorii a poporului, exercitată potrivit reglementărilor legale în litera şi spiritul lor.

6. Democraţia este inseparabilă de drepturile stipulate de instrumentele internaţionale menţionate în preambul. De aceea, aceste drepturi trebuie aplicate efectiv, iar exercitarea lor corectă trebuie însoţită de responsabilităţi individuale şi colective.

7. Democraţia se bazează pe primatul legii şi pe exercitarea drepturilor omului. Într-un stat democratic, nimeni nu este mai presus de lege şi toţi sunt egali în faţa legii.

8. Pacea şi dezvoltarea economică, socială şi culturală sunt atât condiţii cât şi rezultate ale democraţiei. Există de aceea o interdependenţă între pace, dezvoltare şi respectarea reglementărilor legale şi drepturile omului.

 

ELEMENTELE ŞI EXERCITAREA 

CONDUCERII DEMOCRATICE

 

9. Democraţia se bazează pe existenţa instituţiilor bine structurate şi care funcţionează bine, precum şi pe un corp de reglementări şi norme şi pe voinţa societăţii în ansamblu, în întregime bună cunoscătoare a drepturilor şi responsabilităţilor sale.

10. Instituţiile democratice sunt cele care trebuie să medieze tensiunile şi să menţină echilibrul cerinţele concurente ale diversităţii şi uniformităţii, individuale şi colective, în scopul intensificării coeziunii şi solidarităţii sociale.

11. Democraţia se bazează pe dreptul fiecăruia de a lua parte la conducerea treburilor publice; de aceea, aceasta necesită existenţa, la toate nivelurile, a instituţiilor reprezentative şi, în special, a unui Parlament în care sunt reprezentate toate componentele societăţii şi care are puterea şi mijloacele necesare pentru a exprima voinţa poporului prin adoptarea legislaţiei şi controlului acţiunii de conducere.

12. Elementul cheie în exerciţiul democraţiei este organizarea de alegeri libere şi imparţiale la intervale regulate, astfel încât să poată fi exprimată voinţa poporului. Aceste alegeri trebuie organizate pe baza votului universal, egal şi corect, astfel încât toţi votanţii să-şi poată alege reprezentanţii în condiţii de egalitate, sinceritate şi transparenţă, care stimulează competiţia politică. În acest scop, drepturile civile şi politice sunt esenţiale şi dintre acestea, în special, dreptul de a alege şi a fi ales, dreptul la libertatea de exprimare şi întrunire, accesul la informaţie şi dreptul de a organiza partide politice şi a desfăşura activităţi politice. Organizarea, activităţile, sursele financiare, fondurile şi etica partidelor trebuie reglementate în mod corespunzător, într-o manieră imparţială, în scopul asigurării integrităţii proceselor democratice.

13. O funcţie esenţială a statului este aceea de a asigura cetăţenilor săi dreptul de a se bucura de drepturile lor civile, culturale, economice şi politice. Prin aceasta democraţia merge mână în mână cu o conducere eficientă, sinceră şi transparentă, aleasă în mod liber şi care răspunde pentru administrarea treburilor publice.

14. Responsabilitatea publică, care este esenţială pentru democraţie, se aplică tuturor celor care dispun de autoritate publică, indiferent dacă sunt sau nu aleşi şi tuturor organelor autorităţii publice, fără excepţie. Responsabilitatea determină un drept politic al accesului la informaţie privind activităţile conducerii, dreptul de a înainta o cerere conducerii şi de a încerca redresarea prin intermediul unor mecanisme administrative şi judiciare imparţiale.

15. Viaţa publică în ansamblu trebuie să fie marcată de un sens al moralităţii şi de transparenţă şi trebuie stabilite proceduri şi norme corespunzătoare pentru realizarea acestora.

16. Participarea individuală la procesele democratice şi viaţa publică la toate nivelurile trebuie reglementată directiv şi imparţial şi trebuie să evite orice discriminare, precum şi riscul intimidării de către autorităţile publice şi alte organizaţii sociale.

17. Instituţiile judiciare şi mecanismele independente, imparţiale şi eficiente de supraveghere constituie garanţi ai reglementărilor legale pe care democraţia este fundamentată. Pentru ca aceste instituţii şi mecanisme să asigure deplina respectare a legii, să-şi îmbunătăţească justeţea proceselor şi să îndrepte injustiţiile, trenuie să existe accesul la toate remediile administrative şi judiciare pe baza egalităţii, precum şi respectarea hotărârilor administrative şi judecătoreşti, atât de către organele statului cât şi de către reprezentanţii autorităţii publice, precum şi de către fiecare membru al societăţii.

18. Întrucât existenţa unei societăţi civile active este un element esenţial al democraţiei, capacitatea şi voinţa indivizilor de a participa la procesele democratice şi de a avea opţiuni de conducere nu poate fi considerată ca fiind de la sine înţeleasă. De aceea, este necesară dezvoltarea condiţiilor care să conducă la exercitarea autentică a drepturilor participative, eliminând, în acelaşi timp, obstacolele care împiedică, stânjenesc sau inhibă exercitarea acestora. De aceea, este necesară, între altele, asigurarea intensificării permanente a egalităţii, transparenţei şi educaţiei şi înlăturarea obstacolelor cum ar fi ignoranţa, intoleranţa, apatia, lipsa opţiunilor autentice şi alternativelor şi absenţa măsurilor desemnate să redreseze dezechilibrele sau discriminarea de natură socială, culturală, religioasă şi rasială sau din motive de sex.

19. O stare a democraţiei susţinute necesită, în consecinţă, un climat şi o cultură democratică, îmbunătăţite şi întărite permanent prin educţie şi alte mijloace culturale şi de informare. Prin urmare, o societate democratică trebuie să fie angajată în educaţie, în sensul larg al termenului şi, în special, în educaţia civică şi concretizarea în civism responsabil.

20. Procesele democratice sunt susţinute de un mediu economic favorabil; de aceea, în efortul său global pentru dezvoltare, societatea trebuie să fie angajată în satisfacerea nevoilor economice de bază ale celor mai dezavantajaţi, asigurând astfel integrarea deplină a acestora în procesul democratic.

21. Starea de democraţie presupune libertatea de opinie şi de exprimare; acest drept implică libertatea de a susţine opinii fără nici o piedică şi de a căuta, primi şi împărtăşi informaţiile şi ideile, prin orice media, indiferent de frontiere.

22. Instituţiile şi procesele democraţiei trebuie să asigure participarea tuturor oamenilor atât în societăţile omogene cât şi eterogene, pentru a salvgarda diversitatea, pluralismul şi dreptul de a fi diferit într-un climat de toleranţă.

23. Instituţiile şi procesele democratice trebuie, totodată, să susţină conduceri şi administraţii locale şi regionale descentralizate, ceea ce reprezintă un drept şi o necesitate şi care face posibilă lărgirea bazei participării publice.

 

DIMENSIUNEA INTERNAŢIONALĂ 

A DEMOCRAŢIEI

 

24. Democraţia trebuie recunoscută şi ca un principiu internaţional, aplicabil organozaţiilor internaţionale şi statelor în relaţiile lor internaţionale. Principiul democraţiei internaţionale nu înseamnă numai reprezentarea egală sau corectă a statelor; de asemenea, acesta se extinde şi la drepturile economice şi la obligaţiile statelor.

25. Principiile democraţiei trebuie aplicate soluţionării internaţionale a problemelor de interes global şi moştenirii comune a umanităţii, în special, mediului uman.

26. Pentru protejarea democraţiei internaţionale, statele trebuie să asigure conduita lor astfel încât să fie în conformitate cu dreptul internaţional, să se abţină de la utilizarea ameninţării cu forţa şi de la orice comportament care pune în pericol sau încalcă suveranitatea şi integritatea politică sau teritorială a altor state şi să facă paşi în rezolvarea diferendumurilor lor prin mijloace paşnice.

27. O democraţie trebuie să sprijine principiile democratice în relaţiile internaţionale. În acest scop, democraţiile trebuie să se abţină de la comportamente nedemocratice, să-şi exprime solidaritatea cu conducerile democratice şi alţi actori sociali cum ar fi organizaţiile nonguvernamentale care acţionează pentru democraţie şi drepturile omului şi să extindă solidaritatea asupra celor care sunt victime ale încălcării drepturilor omului în toate regimurile nedemocratice. În vederea întăririi justiţiei penale internaţionale, democraţiile trebuie să respingă pericolul crimelor internaţionale şi gravelor încălcări ale drepturilor fundamentale ale omului şi să susţină înfiinţarea unui tribunal penal internaţional permanent.

La data de 16 septembrie 1997, 137 de parlamente naţionale erau membri ai Uniunii Interparlamentare. 

